Veronika Povilionienė

Veronika Povilionienė (g. 1946 m. lapkričio 18 d. Kareivonyse, Lazdijų raj.) – lietuvių liaudies folkloro dainininkė, pagarsėjusi tradicinėmis liaudies dainomis ir moderniomis liaudies dainų aranžuotėmis, Lietuvos nacionalinės kultūros ir meno premijos laureatė, etnologė.

Biografija 
Gimė 1946 metais – Dzūkijoje, Lazdijų raj., Kareivonių kaime.
1964 m. baigė Kapčiamiesčio vidurinę mokyklą, 1976 metais – Vilniaus universiteto Istorijos ir filologijos fakultetą ir apgynė diplominį darbą apie Adutiškio krašto dainas. Nuo 1974 iki 1986 metų dirbo Liaudies muzikos teatro trupės dainininke. Paskui ilgą laiką buvo Liaudies buities muziejaus dainininkė, o nuo X deš. pradžios – Kauno etnokultūros centro dainininkė. Nuo 1991-ųjų metų vadovauja dainos klubui Blezdinga. Nuo 2002-ųjų dirbo Lietuvos liaudies kultūros centro Papročių ir apeigų skyriaus vyresniąja specialiste. Šiuo metu dirba Vilniaus mokytojų namų renginių vadybininke.

Užrašinėjo dzūkų (gimtojo regiono) liaudies dainas, apeigas, papročius. Dainavo su folkloriniu ansambliu Blezdinga, džiazo saksofonistu Petru Vyšniausku.

Filmavosi Lietuvos kino studijos muzikiniame filme Vakar ir visados (1984 m., rež. Gytis Lukšas). Televizijoje 2007 m. kartu su aktoriumi Sauliumi Balandžiu dalyvavo LNK muzikiniame šou „Žvaigždžių duetai“, o 2008 m. pasirodydavo šios laidos vertinimo komisijoje.

Vyras – signataras Vidmantas Povilionis.

Įvertinimas 
 1987 m. Nusipelniusios artistės vardas.
 1993 m. J. Basanavičiaus premija už nuopelnus puoselėjant tautosakos paveldą.
 1993 m. Palangos festivalio laureatė.
 1994, 1995, 1996 m. Nidos festivalio laureatė
 2002 m. Lietuvos didžiojo kunigaikščio Gedimino ordinas
 2008 m. Lietuvos nacionalinė kultūros ir meno premija už „dainavimą Lietuvai ir pasauliui“.

Šaltiniai

Nuorodos 
 Trumpas gyvenimo aprašas 

Lietuvos nacionalinės kultūros ir meno premijos laureatai
Lietuvos folkloro atlikėjai